钦定古今图书集成/明伦汇编/官常典/第705卷 > 唐书 > 《论段秀实颜真卿》
## 钦定古今图书集成/明伦汇编/官常典/第705卷 > 唐书 > 《论段秀实颜真卿》

唐人柳宗元称世言“段太尉”，大抵以为武人一时奋
不虑死以取名，非也。太尉为人姁姁，常低首拱手行
步，言气卑弱，未尝以色待物，人视之儒者也。遇不可，
必达其志，决非偶然者。宗元不妄许人，谅其然耶？非
孔子所谓仁者必有勇乎？当禄山反，哮噬无前，鲁公
独以乌合婴其锋，功虽不成，其志有足称者。晚节偃
蹇，为奸臣所挤，见殒贼手，毅然之气，折而不沮，可谓
忠矣。详观二子行事，当时亦不能尽信于君，及临大
节，蹈之无贰色，何耶？彼忠臣谊士，宁以未见信望于
人，要返诸己得其正，而后慊于中而行之也。呜呼！虽
千五百岁，其英烈言言如严霜烈日，可畏而仰哉！